Diari Oficial de la Generalitat Valenciana


Sumari del DOGV 5361, del 05-10-2006 (2006/11153)

ORDE de 22 de setembre de 2006, de la Conselleria de Cultura, Educació i Esport, per la qual s'establixen normes en relació amb les eleccions a òrgans de representació del personal docent no universitari al servici de la Generalitat.
-----------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2006/09/22/(1)/dof/vci/html**

### Dades del document

Número de DOGV
:   5361

Data del DOGV
:   05-10-2006

Secció del DOGV
:   I. DISPOSICIONS GENERALS

Número del document
:   2006/11391


Data del document
:   22-09-2006

Organisme emissor
:   Conselleria de Cultura, Educació i Esport

Tipus de document
:   Ordre

Anàlisi jurídica

 Descriptors 

:   * personal docent
    * legislació
    * eleccions sindicals
    * representació del personal

ORDE de 22 de setembre de 2006, de la Conselleria de Cultura, Educació i Esport, per la qual s'establixen normes en relació amb les eleccions a òrgans de representació del personal docent no universitari al servici de la Generalitat. [2006/11174]  
La normativa vigent atorga a les Organitzacions Sindicals la plena capacitat per a la convocatòria i desenrotllament dels distints processos electorals, i limita la funció de l'administració a proporcionar, observant una absoluta neutralitat i transparència en el procés, els mitjans materials i humans que permeten el seu correcte desenrotllament.  
Convocades eleccions per a la constitució de les juntes de personal docent no universitari en l'àmbit de la Comunitat Valenciana, de conformitat amb el que disposen la Llei 9/1987, de 12 de juny, modificada per les Lleis 18/1994, de 30 de juny i 21/2006, de 20 de juny, i el Reial Decret 1.846/1994, de 9 de setembre, és necessari regular determinats aspectes relatius al procés electoral, a fi de facilitar el seu normal desenrotllament.  
Amb esta finalitat, resulta necessari assenyalar determinats criteris d'actuació que, directament o indirectament, incidixen en el procés electoral com són el nomenament de representants de l'administració, la concessió de permisos a membres de les candidatures, components de les meses electorals, representants de l'administració en estes, interventors de les candidatures i als electors en general.  
El Decret 28/2001, de 30 de gener, del Govern Valencià preveu la regulació de permisos i llicències del personal docent no universitari dependent de la Conselleria de Cultura, Educació i Esport.  
En virtut d'això, i fent ús de les atribucions que em conferix l'article 35 de la Llei 5/1983, de Govern Valencià,  
ORDENE  
Primer  
1. El director o directora territorial de Cultura, Educació i Esport és l'òrgan competent en matèria de personal a què es referix el Reial Decret 1.846/1994, de 9 de setembre, i exercirà les funcions que li encomana la dita disposició, en l'àmbit de la unitat electoral del personal docent dels centres públics no universitaris del seu respectiu territori.  
2. La mesa electoral coordinadora podrà estar assistida tècnicament per un representant de cada un dels sindicats que tinguen capacitat per a promoure eleccions en la unitat electoral corresponent. Si així ho requerix la mesa electoral coordinadora, també podrà assistir un representant de l'administració.  
Segon  
El director o directora territorial de Cultura, Educació i Esport adoptarà les mesures oportunes perquè es preste la col·laboració necessària a la mesa coordinadora i la resta de meses electorals, en els termes que establix el Reial Decret 1.846/1994, a fi d'aconseguir el normal desenrotllament del procés electoral. En especial habilitarà un local, proveït dels mitjans materials adequats, perquè la mesa coordinadora desenrotlle les seues funcions.  
Tercer  
1. Les direccions dels centres en què s'instal·len meses electorals prestaran els mitjans necessaris per al seu funcionament.  
2. Les direccions dels centres en què preste servici personal docent autoritzaran durant la campanya electoral, que comprén des del dia de proclamació de candidatures fins a les zero hores del dia anterior a l'assenyalat per a la votació, la celebració de reunions i actes de propaganda electoral en el propi centre, sense que s'altere la prestació normal del servici, conforme preveuen els apartats 6 i 7 de l'article 16 del Reial Decret 1.846/1994.  
3. Els candidats podran assistir a les reunions i actes a què es referix l'apartat anterior, quan això no afecte el compliment de les seues hores de treball lectives i d'atenció directa a l'alumnat. A tal fi, els directors o directores dels centres concediran els permisos que els candidats sol·liciten en els termes expressats en el Decret 28/2001, de 30 de gener, del Govern Valencià, pel qual es regulen els permisos i llicències del personal docent no universitari dependent de la Conselleria de Cultura, Educació i Esport.  
4. Igualment, les direccions dels centres permetran la inserció de propaganda electoral en el tauler d'anuncis d'ús exclusiu per a les juntes de personal, comités d'empresa, delegats de personal i seccions sindicals. El tauler d'anuncis haurà de situar-se en el lloc on quede garantit un adequat accés a este.  
Quart  
Atés que la participació dels funcionaris en les eleccions sindicals constituïx un deure de caràcter públic, es concediran els permisos retribuïts que seguidament s'indiquen:  
1. Un membre de cada candidatura, designat pel presentador d'esta, disposarà de permís retribuït a jornada completa des del dia de la proclamació de la dita candidatura fins a l'endemà de la votació, estos dos inclusivament.  
2. Els components de les meses electorals i els representants de l'administració disposaran de permís pel temps necessari per a assistir a les reunions de la Mesa Electoral, inclosos els desplaçaments fora de la localitat en què radique el seu lloc de treball que siguen necessaris, pels quals percebran les dietes i gastos de viatge previstos en la norma del Consell que regula les indemnitzacions per raó de servici i gratificacions per servicis extraordinaris. També disposaran d'un permís retribuït de jornada completa durant el dia de la votació i el dia immediatament posterior.  
3. Els interventors y apoderats de les candidatures gaudiran de permís retribuït durant tot el dia de la votació i durant la jornada laboral del dia immediatament posterior.  
4. Els electors en general disfrutaran de permís retribuït pel temps imprescindible per a exercir el seu dret a vot, segons les instruccions concretes del responsable de personal de cada una de les unitats administratives, que podrà exigir a l'elector un justificant del fet de la votació expedit per la Mesa Electoral, quan estiga emplaçada fora del seu centre de treball.  
Quint  
1. En els centres docents que atenen un sol torn d'alumnat, es declara no lectiva la vesprada del dia de la votació, a fi que els electors puguen disposar del temps de permís necessari per a exercir el seu dret de vot.  
2. En els centres que atenen més d'un torn d'alumnat, es declara no lectiu un període de tres hores de la jornada corresponent al dia de la votació, amb igual finalitat.   
Aquells centres docents que tinguen tot el seu horari en jornada intensiva de matí disposaran del mateix període no lectiu de tres hores de la jornada corresponent al dia de la votació.  
El dit període es determinarà per la direcció del centre, oït el claustre de professors, atenent les necessitats d'organització de les activitats escolars i dins de l'horari en què romanga oberta la respectiva mesa electoral. Les direccions dels centres comunicaran a la Inspecció Educativa les hores durant les quals se suspendran les activitats lectives.  
3. No obstant això, el director o directora territorial de Cultura, Educació i Esport queda facultat per a ampliar el període no lectiu del dia de la votació en aquells centres docents en què, per la seua distància respecte de la mesa electoral o altres circumstàncies especials, s'estime raonablement justificat. Esta facultat podrà exercir-la per pròpia iniciativa o a sol·licitud motivada del director o directora del centre docent. El director o directora territorial comunicarà amb suficient antelació la resolució que adopte al director o directora del centre docent i a la Secretaria Autonòmica d'Educació d'esta Conselleria.  
Sext  
Les direccions dels centres docents faran públic, amb la deguda antelació, el període de suspensió de les activitats lectives del dia de la votació, per a general coneixement de la comunitat educativa.  
Sèptim  
Els impresos a utilitzar en el procés electoral, així com els sobres i paperetes de votació, s'ajustaran a les característiques dels models normalitzats publicats per la Conselleria de Justícia, Interior i Administracions Públiques per a les eleccions a òrgans de representació del personal funcionari al servici de l'administració del Consell de la Generalitat i els seus organismes autònoms (Orde de 2 d'agost de 2006 de la Conselleria de Justícia, Interior i Administracions Públiques).  
Amb caràcter excepcional, i tal com preveu la disposició transitòria de la citada Orde de 2 d'agost de 2006 de la Conselleria de Justícia, Interior i Administracions Públiques, es podran utilitzar els models equivalents aprovats per l'Orde de 7 d'octubre de 2002, utilitzats en el procés d'eleccions 2002-2003 a òrgans de representació del personal funcionari al servici de l'administració de la Generalitat.   
Disposició addicional  
En tot allò que no preveu la present orde, s'aplicarà l'Orde de 2 d'agost de 2006 de la Conselleria de Justícia, Interior i Administracions Públiques, per la qual s'establixen les normes i s'aproven els models que han de regir els processos d'eleccions a òrgans de representació del personal funcionari al servici de l'administració del Consell de la Generalitat i els seus organismes autònoms, i supletòriament, el reglament d'eleccions als òrgans de representació del personal al servici de l'administració General de l'Estat, aprovat per Reial Decret 1.846/1994, de 9 de setembre.  
Disposicions finals  
Primera  
S'autoritza la Secretaria Autonòmica d'Educació de la Conselleria de Cultura, Educació i Esport perquè dicte les resolucions i instruccions necessàries per al desenrotllament i execució de la present orde.  
Segona  
La present orde estarà en vigor des de l'endemà de la seua publicació en el Diari Oficial de la Generalitat.  
València, 22 de setembre de 2006  
El conseller de Cultura, Educació i Esport  
Alejandro Font de Mora Turón


Còpia Permalink ELI